Document ID: 32007R0958

EUROOPAN KESKUSPANKIN ASETUS (EY) N:o 958/2007,
annettu 27 päivänä heinäkuuta 2007,
sijoitusrahastojen saamisia ja velkoja koskevista tilastoista
(EKP/2007/8)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan,
ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1) ja erityisesti sen 5 artiklan 1 kohdan ja 6 artiklan 4 kohdan,
sekä katsoo seuraavaa:
(1)
Asetuksen (EY) N:o 2533/98 2 artiklan 1 kohdassa säädetään, että Euroopan keskuspankin (EKP) tilastoihin liittyvien tiedonantovaatimusten täyttämiseksi EKP:llä on oikeus kansallisten keskuspankkien avustuksella kerätä tilastotietoja tietojen antajien perusjoukosta siinä määrin kuin on välttämätöntä Euroopan keskuspankkijärjestelmän (EKPJ) tehtävien hoitamiseksi. Asetuksen (EY) N:o 2533/98 2 artiklan 2 kohdan a alakohdasta seuraa, että sijoitusrahastot kuuluvat tietojen antajien perusjoukkoon, jota koskee EKP:n tilastointiin liittyvien tiedonantovaatimusten täyttämisvelvollisuus muun muassa raha- ja pankkitilastoinnin aloilla. Asetuksen (EY) N:o 2533/98 3 artiklassa EKP velvoitetaan täsmentämään varsinainen tietojen antajien joukko tietojen antajien perusjoukon rajoissa ja oikeutetaan vapauttamaan jotkin tietojen antajien ryhmät kokonaan tai osittain tilastointiin liittyvistä tietojenantovaatimuksista.
(2)
EKPJ tarvitsee korkealaatuisia tilastotietoja sijoitusrahastojen toiminnasta, jotta se voisi täyttää tehtävänsä ja valvoa muiden kuin rahalaitosten liiketoimintaa. Näiden tietojen päätarkoituksena on antaa EKP:lle kattava tilastollinen kuva sijoitusrahastosektorista rahaliittoon osallistuvissa jäsenvaltioissa, jotka katsotaan yhdeksi talousalueeksi.
(3)
Edellyttäen että EKP:n tilastovaatimusten täyttäminen ei vaarannu, kansalliset keskuspankit voivat tietojen keräämisestä aiheutuvien rasitteiden vähentämiseksi kerätä tarvittavat sijoitusrahastoja koskevat tiedot varsinaiselta tietojen antajien joukolta osana laajempaa tilastointiin liittyvää tiedonkeruuta, joka palvelee muita tilastointitarkoituksia. Avoimuuden varmistamiseksi tällaisissa tapauksissa on asianmukaista ilmoittaa tietojen antajille, että tietoja kerätään muita tilastointitarkoituksia varten.
(4)
Rahoitustaloustoimia koskevat tiedot mahdollistavat syvällisemmän analyysin rahapolitiikkaa ja muita tarkoituksia varten. Tietoja rahoitustaloustoimista ja kannoista käytetään myös muiden tilastojen laatimiseen, erityisesti euroalueen rahoitustilinpidossa.
(5)
Vaikka EKP:n perussäännön 34.1 artiklan nojalla ei anneta mitään oikeuksia eikä aseteta mitään velvollisuuksia rahaliittoon osallistumattomille jäsenvaltioille, perussäännön 5 artikla koskee kaikkia jäsenvaltioita riippumatta siitä, ovatko ne ottaneet euron käyttöön vai eivätkö. Asetuksen (EY) N:o 2533/98 johdanto-osan 17 kappaleen perusteella on selvää, että perussäännön 5 artikla yhdessä perustamissopimuksen 10 artiklan (ent. 5 artikla) kanssa sisältää velvoitteen laatia ja ottaa käyttöön kansallisella tasolla kaikki toimenpiteet, jotka rahaliittoon osallistumattomat jäsenvaltiot katsovat tarkoituksenmukaisiksi sellaisten tilastotietojen keräämisessä, jotka ovat tarpeen, jotta EKP voi täyttää tietojenantovaatimuksensa ja jotta jäsenvaltio voi valmistautua ajoissa tilastojen tuottamiseen rahaliittoon osallistuvalta jäsenvaltiolta edellytettävällä tavalla.
(6)
Vaikka tämä asetus on ensisijaisesti osoitettu sijoitusrahastoille, tietoja sijoitusrahastojen liikkeeseen laskemien haltijaosuuksien haltijoista ei välttämättä voi saada suoraan sijoitusrahastoilta, ja näin ollen on tarpeen sisällyttää tietojen antajien joukkoon muitakin yhteisöjä.
(7)
Asetuksen (EY) N:o 2533/98 7 artiklassa vahvistettua EKP:n seuraamusjärjestelmää tullaan soveltamaan sijoitusrahastoihin.
(8)
Vuoteen 2012 mennessä EKP:n neuvosto arvioi, hyväksyykö se tässä asetuksessa vahvistetun sekamallin käytön ainoastaan sellaisissa jäsenvaltioissa, joiden sijoitusrahastosektori, saamisten kokonaismäärällä mitattuna, alittaa tietyn vähimmäisosuuden kaikista euroalueella hallinnoiduista saamisista,
ON ANTANUT TÄMÄN ASETUKSEN:
1 artikla
Määritelmät
Tässä asetuksessa tarkoitetaan
-
’sijoitusrahastolla’ yhteissijoitusyritystä, joka
a)
sijoittaa yleisöltä hankittuja varoja liitteessä II tarkoitettuihin rahoitus- ja muihin saamisiin; ja
b)
on perustettu yhteisö- tai kansallisen oikeuden mukaisesti;
i)
sopimusoikeuden nojalla (rahastoyhtiöiden hoidossa olevat sijoitusrahastot);
ii)
trusteja koskevien säännösten nojalla (”unit trust”);
iii)
yhtiöoikeuden nojalla (sijoitusyhtiöt); tai
iv)
minkä tahansa vastaavan mekanismin nojalla;
sijoitusrahaston määritelmä kattaa
a)
yritykset, joiden osuudet tai osakkeet on haltijan vaatimuksesta ostettava takaisin tai lunastettava suoraan tai välillisesti näiden yritysten varoilla;
b)
yritykset, joiden liikkeeseen laskettujen osakkeiden määrä on kiinteä ja joiden osakkeenomistajien on ostettava tai myytävä olemassa olevia osakkeita liittyessään rahastoon tai erotessaan siitä;
sijoitusrahaston määritelmä ei kata
a)
asetuksen (EY) N:o 2533/98 2 artiklan 2 kohdan a alakohdassa ja liitteessä B tarkoitettuja eläkerahastoja; eikä
b)
rahalaitossektorin konsolidoidusta taseesta 22 päivänä marraskuuta 2001 annetun Euroopan keskuspankin asetuksen (EY) N:o 2423/2001 (EKP/2001/13) (2) liitteessä I tarkoitettuja rahamarkkinarahastoja;
sijoitusrahastojen määritelmän tarkoituksia varten ilmaisulla ’yleisö’ tarkoitetaan piensijoittajia, ammattimaisia sijoittajia sekä institutionaalisia sijoittajia;
-
’rahaliittoon osallistuvalla jäsenvaltiolla’ jäsenvaltiota, joka on ottanut euron käyttöön;
-
’rahaliittoon osallistumattomalla jäsenvaltiolla’ jäsenvaltiota, joka ei ole ottanut euroa käyttöön;
-
’tietojen antajalla’ asetuksen (EY) N:o 2533/98 1 artiklassa tarkoitettua tietojen antajaa;
-
’jossakin maassa olevalla’ asetuksen (EY) N:o 2533/98 1 artiklassa tarkoitettua jossakin maassa olevaa; mikäli oikeushenkilöllä ei ole merkityksellistä fyysistä elementtiä, sen olinpaikka määritetään tämän asetuksen tarkoituksia varten sen mukaan, minkä talousalueen lainsäädännön mukaan se on merkitty kaupparekisteriin. Mikäli oikeushenkilöä ei ole merkitty kaupparekisteriin, laillista kotipaikkaa käytetään kriteerinä; tällä tarkoitetaan maata, joiden lakien mukaan oikeushenkilön perustaminen ja sen olemassaolon jatkuminen määritetään;
-
’rahalaitoksella’ asetuksen (EY) N:o 2423/2001 (EKP/2001/13) liitteessä I olevassa 1 osassa tarkoitettua rahalaitosta;
-
’muulla rahoituksen välittäjällä’ asetuksen (EY) N:o 2533/98 2 artiklan 2 kohdan a alakohdassa ja liitteessä B tarkoitettuja muita rahoituksen välittäjiä kuin vakuutuslaitoksia ja eläkerahastoja;
-
’asianomaisella kansallisella keskuspankilla’ sen rahaliittoon osallistuvan jäsenvaltion kansallista keskuspankkia, jossa kyseessä oleva sijoitusrahasto on.
2 artikla
Varsinainen tietojen antajien joukko
1. Varsinainen tietojen antajien joukko koostuu rahaliittoon osallistuvien jäsenvaltioiden alueella olevista sijoitusrahastoista. Sijoitusrahasto itse on velvollinen toimittamaan tässä asetuksessa vaaditut tilastotiedot; jos sijoitusrahastoilla ei ole kansallisen lainsäädäntönsä mukaan oikeushenkilöllisyyttä, velvollisuus koskee henkilöitä, jotka ovat lain mukaan oikeutettuja edustamaan niitä.
2. Tietojen saamiseksi sijoitusrahastojen liikkeeseen laskemien haltijaosuuksien haltijoista (liitteessä I olevan 2 osan 3 kohta) varsinainen tietojen antajien joukko kattaa myös sellaiset rahalaitokset ja muut rahoituksen välittäjät, jotka eivät ole sijoitusrahastoja, sanotun kuitenkaan rajoittamatta 1 kohdan soveltamista. Kansalliset keskuspankit voivat myöntää poikkeuksia tällaisille yhteisöille edellyttäen, että vaaditut tilastotiedot kerätään liitteessä I olevan 2 osan 3 kohdan mukaisesti muista käytettävissä olevista lähteistä. Kansallinen keskuspankki tarkistaa tämän ehdon täyttymisen hyvissä ajoin, jotta se voi yhteisymmärryksessä EKP:n kanssa tarvittaessa myöntää tai kumota mahdolliset poikkeukset kunkin vuoden alusta. Tämän asetuksen tarkoituksia varten kansalliset keskuspankit voivat liitteessä I olevan 2 osan 3 kohdassa vahvistettujen periaatteiden mukaisesti perustaa ja ylläpitää luetteloa tietojen antajina olevista muista rahoituksenvälittäjistä, jotka eivät ole sijoitusrahastoja.
3 artikla
Poikkeukset
1. Kansalliset keskuspankit voivat myöntää poikkeuksia pienimmille sijoitusrahastoille edellyttäen, että yhteenlasketussa neljännesvuosittaisessa taseessa mukana olevien sijoitusrahastojen osuus on vähintään 95 prosenttia kunkin rahaliittoon osallistuvan jäsenvaltion kaikkien sijoitusrahastojen neljännesvuosittaisesta taseesta. Kansalliset keskuspankit tarkistavat tämän ehdon täyttymisen hyvissä ajoin, jotta ne voivat tarvittaessa myöntää tai kumota poikkeuksia kunkin kalenterivuoden alusta. Sijoitusrahastot, joita tällainen poikkeus koskee, raportoivat ainoastaan neljännesvuosittain soveltuvin osin neljännesvuoden lopun kantatiedot liikkeeseen lasketuista sijoitusrahastojen osuuksista ja vastaavista neljännesvuosittaisista arvostusmuutoksista tai taloustoimista.
2. Kansalliset keskuspankit voivat myöntää poikkeuksia sellaisille sijoitusrahastoille, joihin sovellettavien kansallisten kirjanpitosäännösten mukaan varojen arvostus voi tapahtua harvemmin kuin neljännesvuosittain. EKP:n neuvosto päättää sijoitusrahastojen luokista, joihin kuuluville sijoitusrahastoille kansallisilla keskuspankeilla on oikeus myöntää poikkeuksia. Sijoitusrahastoihin, joille on myönnetty tällainen poikkeus, sovelletaan tämän asetuksen 6 artiklassa vahvistettuja vaatimuksia tiheydellä, joka vastaa niihin sovellettavien kirjanpitosäännösten velvoitteita varojen arvostuksen ajoituksesta.
3. Sijoitusrahastot voivat halutessaan olla hyödyntämättä poikkeuksia ja täyttää sen sijaan 6 artiklassa määritetyt tiedonantovaatimukset täysimääräisesti. Jos sijoitusrahasto tekee tällaisen päätöksen, sen on hankittava asianomaisen kansallisen keskuspankin suostumus, ennen kuin se muuttaa käytäntönsä näiden poikkeusten hyödyntämisen suhteen.
4 artikla
Tilastoinnissa käytettävä sijoitusrahastojen luettelo
1. Johtokunta perustaa ja ylläpitää luetteloa tämän asetuksen soveltamisalaan kuuluvista sijoitusrahastoista, mahdolliset 5 artiklan 2 kohdassa tarkoitetut alarahastot mukaan luettuina. Luettelo voi perustua mahdollisesti jo olemassa oleviin luetteloihin kansallisten viranomaisten valvomista sijoitusrahastoista; tällaisiin luetteloihin on lisättävä 1 artiklassa olevan sijoitusrahastojen määritelmän soveltamisalaan kuuluvat muut sijoitusrahastot.
2. EKP ja kansalliset keskuspankit toimittavat tilastoinnissa käytettävän sijoitusrahastojen luettelon ja sen päivitykset asianomaisille sijoitusrahastoille tarkoituksenmukaisella tavalla, myös sähköisesti, internetin kautta tai asianomaisten tietojen antajien pyynnöstä paperimuodossa.
3. Tilastoinnissa käytettävä sijoitusrahastojen luettelo on laadittu ainoastaan tiedoksi. Jos 2 kohdassa tarkoitetun luettelon viimeisin käytettävissä oleva sähköinen versio on kuitenkin virheellinen, EKP ei määrää seuraamuksia yhteisölle, joka ei ole asianmukaisesti täyttänyt raportointivaatimuksiaan siltä osin kuin se on hyvässä uskossa luottanut virheellisen luettelon tietoihin.
5 artikla
Sijoitusrahastokohtainen raportointi
1. Varsinaisen tietojen antajien joukon on annettava tiedot saamisistaan ja veloistaan sijoitusrahastokohtaisesti.
2. Jos sijoitusrahasto jakaa saamisensa eri alarahastoihin siten, että kuhunkin alarahastoon liittyvien osuuksien vakuutena ovat eri saamiset, jokainen alarahasto katsotaan erilliseksi sijoitusrahastoksi, sanotun kuitenkaan rajoittamatta 1 kohdan soveltamista.
3. Poiketen 1 ja 2 kohdasta sijoitusrahastot voivat asianomaisen kansallisen keskuspankin etukäteissuostumuksen ja ohjeiden mukaisesti antaa tiedot saamisistaan ja veloistaan ryhmänä, edellyttäen että tällainen raportointi johtaa vastaaviin tuloksiin kuin rahastokohtainen raportointi.
6 artikla
Neljännesvuosittaiset ja kuukausittaiset tiedonantovaatimukset
1. Varsinaisen tietojen antajien joukon on liitteen I mukaisesti toimitettava
a)
neljännesvuosittain vuosineljänneksen lopun kantatiedot sijoitusrahastojen saamisista ja veloista ja soveltuvin osin neljännesvuosittaiset arvostusmuutokset tai taloustoimet; ja
b)
kuukausittain kuukauden lopun kantatiedot sijoitusrahastojen liikkeeseen laskemista osuuksista sekä soveltuvin osin vastaavat kuukausittaiset arvostusmuutokset tai taloustoimet.
2. Asianomaisen kansallisen keskuspankin etukäteissuostumuksen ja ohjeiden mukaisesti varsinaisen tietojen antajien joukon on annettava tilastotiedot jommankumman liitteessä I täsmennetyn tiedonantomallin ja liitteessä II olevien määritelmien mukaisesti.
3. Kansalliset keskuspankit voivat kerätä 1 kohdan a alakohdassa tarkoitetut tiedot kuukausittain neljännesvuosittaisen tiedonkeruun sijaan.
7 artikla
Arvostusmuutokset tai taloustoimet
1. Varsinaisen tietojen antajien joukon on asianomaisen kansallisen keskuspankin ohjeiden mukaisesti annettava tiedot arvostusmuutoksista tai taloustoimista sellaisten yhteenlaskettujen tietojen osalta, jotka raportoidaan liitteessä I täsmennetyn sekamallin tai aggregoitujen tietojen mallin mukaisesti.
2. Liitteessä I tarkoitettua sekamallia käytettäessä kansallinen keskuspankki voi joko laskea arvopaperitaloustoimia koskevat likiarvot arvopaperikohtaisten tietojen perusteella tai kerätä taloustoimia koskevat tiedot suoraan arvopaperikohtaisesti.
3. Lisävaatimukset ja -suuntaviivat arvostusmuutoksia tai taloustoimia koskevien tietojen kokoamisesta vahvistetaan liitteessä III.
8 artikla
Kirjanpitosäännöt
1. Kirjanpitosäännöt, joita sijoitusrahastot noudattavat tässä asetuksessa tarkoitettuja tietoja antaessaan, ovat pankkien ja muiden rahoituslaitosten tilinpäätöksestä ja konsolidoidusta tilinpäätöksestä 8 päivänä joulukuuta 1986 annetun neuvoston direktiivin 86/635/ETY (3) kansallisten täytäntöönpanosäännösten mukaisia tai, jos nämä eivät ole sovellettavissa, sijoitusrahastoihin sovellettavien muiden kansallisten tai kansainvälisten standardien mukaisia.
2. Kaikki rahoitussaamiset ja -velat ilmoitetaan bruttomääräisinä tilastointia varten tämän vaikuttamatta rahaliittoon osallistuvissa jäsenvaltioissa voimassa oleviin kirjanpito- ja nettoutuskäytäntöihin.
9 artikla
Määräajat
1. Kansalliset keskuspankit päättävät, milloin tietojen antajien on toimitettava 6 artiklassa tarkoitetut tiedot 2 kohdassa tarkoitetun määräajan noudattamiseksi.
2. Kansalliset keskuspankit toimittavat EKP:lle
a)
sijoitusrahastoilta saatuihin neljännesvuosittaisiin tietoihin perustuvat aggregoidut neljännesvuosittaiset kannat ja arvostusmuutokset sen vuosineljänneksen päättymistä seuraavan 28 työpäivän päättymiseen mennessä, jota toimitettavat tiedot koskevat; ja
b)
aggregoidut kuukausittaiset kannat ja arvostusmuutokset, jotka perustuvat sijoitusrahastojen osuuksia koskeviin kuukausittaisiin tietoihin tai 6 artiklan 3 kohdassa tarkoitettuihin ajantasaisiin tietoihin, sen kuukauden päättymistä seuraavan 28 työpäivän päättymiseen mennessä, jota tiedot koskevat.
10 artikla
Vähimmäisvaatimukset ja kansalliset tiedonantomenettelyt
1. Sijoitusrahaston on toimitettava vaaditut tilastotiedot asianomaiselle kansalliselle keskuspankille liitteessä IV määritettyjen toimittamista, tarkkuutta, käsitteellistä vastaavuutta ja tarkistuksia koskevien vähimmäisvaatimusten mukaisesti.
2. Kansalliset keskuspankit määrittelevät ja ottavat kansallisten erityispiirteiden mukaisesti käyttöön tiedonantomenettelyt, joita varsinaisen tietojen antajien joukon on noudatettava. Kansalliset keskuspankit varmistavat, että näillä tiedonantomenettelyillä tuotetaan vaaditut tilastotiedot ja että niiden perusteella voidaan myös tarkistaa asianmukaisesti tietojen toimittamista, tarkkuutta, käsitteellistä vastaavuutta ja tarkistuksia koskevien liitteessä IV määritettyjen vähimmäisvaatimusten noudattaminen.
11 artikla
Sulautuminen, jakautuminen ja uudelleenjärjestelytoimet
Jos kyseessä on sulautuminen tai jakautuminen tai uudelleenjärjestelytoimi, joka saattaa vaikuttaa tilastointiin liittyvän tiedonantovelvollisuuden täyttämiseen, tietojen antaja ilmoittaa tällaisen toimen täytäntöönpanoa koskevan aikomuksen tultua julkiseksi ja hyvissä ajoin ennen sen voimaantuloa asianomaiselle kansalliselle keskuspankille suunnitelluista menettelyistä, joiden mukaisesti tässä asetuksessa asetetut tilastointiin liittyvät tiedonantovelvollisuudet täytetään.
12 artikla
Tilastotietojen tarkistus ja pakollinen keruu
Kansallisilla keskuspankeilla on oikeus tarkistaa tietojen antajien tässä asetuksessa säädettyjen tilastointiin liittyvien raportointivaatimusten mukaisesti toimittamat tilastotiedot tai toimittaa niiden pakollinen keruu tämän kuitenkaan rajoittamatta EKP:n oikeutta käyttää itse näitä oikeuksia. Näitä oikeuksia käytetään erityisesti silloin, kun jokin varsinaiseen tietojen antajien joukkoon kuuluva laitos ei täytä IV liitteessä määritettyjä tietojen toimittamista, tarkkuutta, käsitteellistä vastaavuutta ja tarkistuksia koskevia vähimmäisvaatimuksia.
13 artikla
Tietojen antaminen ensimmäisen kerran
Ensimmäiset kuukausittaiset ja neljännesvuosittaiset tiedot annetaan joulukuun 2008 tilanteesta.
14 artikla
Loppumääräys
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Annettu Frankfurt am Mainissa 27 päivänä heinäkuuta 2007.

Labels: 12
2
15
19